钦定古今图书集成/明伦汇编/闺媛典/第026卷 > 申在廷继室赵氏
## 钦定古今图书集成/明伦汇编/闺媛典/第026卷 > 申在廷继室赵氏

按《祁阳县志》：赵氏，大参申在廷继室，封恭人。在廷少
艰于嗣，前妻蒋生子不育，长女适邓登云。及蒋没，赵
犹及事翁姑，孝养备至，生子翥。翼妾梅氏生子某，未
周，赵复生翃。梅所生子不育，即就乳翃，赵尤怜之。越
二年，梅生翀，赵育之过于己子。赵相夫中馈𬞟蘩不
辞劳勚。偶晨割豚作肉饼，翀问曰：“母割阿堵物，痛乎？”
母曰：“痴儿几上肉何痛？”翀复问：“割人必痛，何也？”母曰：
“生人非死肉比。”赵以语廷，廷大奇之。赵以诸子渐长，
夫性狷介，禄薄恐累清操，自引身归田，勤俭撑持，延
师教子，廷以是无内顾忧。及出守贵阳，廷欲不往，赵
劝之往，谓曰：“尝闻君言，王阳孝子，王尊忠臣，今何畏
而逃位？”遂起相夫，宦贵阳。廷知黔事将不靖，固遣赵
归。赵每西向啼曰：“吾幸脱罗刹鬼国，如夫子何？”赵育四子，皆克家。长翥明经；次翼；次翃，由邑庠入国学，晚
得翀，成进士，捧檄为母寿。女一，适贡士曾三春。赵年
八十馀，姻党称之。